КIэрэщэ Тембот IэпэIэсэныгъэ ин хэлъэу къытыгъэ образмэ ащыщ ГъучIыпс иобраз. ГъучIыпс шы гъэпсыным хэшIыкI ин фызиIэ лэжьэкIо лIыжъ. Ащ нэмыкIэу, щыIэныгъэм Iушы хэхъухьагъэу, шъхьафитныгъэ шъхьэлъытэжьыр зикIэсэ лIыжъэу щыт. «ЛIыжъ плIэIубгъо къупшъхьэшхоу, лIыжъ лъэгэ къогъу, джэдыгушъо пцIанэр ыплIэIу иубгъуагъэу Анцокъо къыфэтэджыгъ. Гъуч1ыпсэ илъэсишъэ фэдиз ыныбжьыгъ. Ау ащ фэдизэу ыныбжь зэрэхэк1отагъэм емылъытыгъэу, ар джыри лъагэу ышъхьэ 1этыгъэу, к1оч1эш1у хабзэу, инэу лIыгъэр къыхэщэу зэшIотыщтыгъэ. Пэшхо бгъэжъыпэу, нэпцэ кIырэу къеуцохыгъэмэ къачIэплъэу, ынэхэр ябгэу къыпхырыплъэу бгъэжъынэу къыоплъыщтыгъэх» (П, 398-399). Анцокъо ыгъэшIэгъонэу бэ хилъагъорэр ГъучIыпс: «лIыжъыр уанэм игъэчъыхьагъэм фэдагъ. Анцокъо ынаIэ зытыридзагъэр ГъучIыпсэ ылъэгуанджэхэр ары: гъэчъыгъэм фэдэу, мысысхэу ахэмэ шы плIэIур аIыгъыгъ» (П,399-400).